title: KOMISIJOS DELEGUOTOJI DIREKTYVA (ES) .../… kuria, derinant prie mokslo ir technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria šviną leidžiama naudoti tam tikrų ne keliais judančių profesionaliems naudotojams skirtų įrenginių guoliuose ir įvorėse

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos pažangos, dėl išimties taikymo švino naudojimui specialioms reikmėms iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (toliau – RoHS 2) III priedas.

               RoHS 2 ribojamas tam tikrų pavojingų medžiagų naudojimas elektros ir elektroninėje įrangoje, kaip numatyta jos 4 straipsnyje. Direktyva įsigaliojo 2011 m. liepos 21 d.

               Ribojamų medžiagų sąrašas pateiktas RoHS 2 II priede. Švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimas jau ribojamas, o bis(2-etilheksil)ftalato (DEHP), benzilbutilftalato (BBP), dibutilftalato (DBP) ir diizobutilftalato (DIBP) naudojimo apribojimai bus taikomi nuo 2019 m. liepos 22 d. arba vėlesnės datos. RoHS 2 III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas RoHS 2 4 straipsnio 1 dalyje nustatytas medžiagų naudojimo apribojimas.

               5 straipsnyje yra nuostata dėl III ir IV priedų derinimo prie mokslo ir technikos pažangos (išimčių įtraukimas, atnaujinimas, keitimas ir išbraukimas). Remiantis 5 straipsnio 1 dalies a punktu, į III ir IV priedus išimtys turi būti įtraukiamos tik jei dėl to nesusilpnės Reglamente (EB) Nr. 1907/2006
                  2
                numatyta aplinkos ir sveikatos apsauga ir jei egzistuoja bent viena iš toliau nurodytų sąlygų: jų atsisakymas ar konstrukcijos pakeitimas arba medžiagų ar sudedamųjų dalių, kurioms nereikia II priede nurodytų medžiagų, naudojimas jose yra techniškai ar moksliškai neįmanomas; pakaitalų patikimumas nėra užtikrintas; bendras neigiamas poveikis aplinkai, sveikatai ir vartotojų saugai dėl pakeitimo galėtų būti didesnis negu bendras teigiamas poveikis aplinkai, sveikatai ir vartotojų saugai.

               Be to, 5 straipsnio 1 dalyje nustatyta, kad Europos Komisija (toliau – Komisija), priimdama atskirus deleguotuosius aktus pagal 20 straipsnį, specialioms reikmėms skirtas EEĮ medžiagas ir sudedamąsias dalis įtraukia į III ir IV priedų sąrašus. 5 straipsnio 3 dalyje ir V priede nustatyta išimties taikymo, atnaujinimo arba atšaukimo paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Nuo RoHS 2 paskelbimo Komisija iš ekonominės veiklos vykdytojų pagal 5 straipsnio 3 dalies ir V priedo nuostatas gavo daug paraiškų
                  3
                taikyti naujas išimtis ir atnaujinti galiojančias išimtis.

               2015 m. liepos mėn. Komisija gavo prašymą į III priedą įtraukti naują išimtį (prašymo Nr. 2016-1), kuria būtų leidžiama naudoti šviną dyzelinu arba dujiniais degalais varomų vidaus degimo variklių (naudojamų ne keliais judančiuose profesionaliems naudotojams skirtuose įrenginiuose) guoliuose ir įvorėse. Išimtį prašoma taikyti 11 kategorijai
                  4
               .

               Siekdama įvertinti prašymą taikyti išimtį, Komisija pradėjo tyrimą, kad atliktų reikiamą techninį ir mokslinį prašymo vertinimą, įskaitant aštuonių savaičių trukmės atviras internetines konsultacijas dėl prašymo
                  5
                su suinteresuotosiomis šalimis. Per konsultacijas su suinteresuotosiomis šalimis pastabų negauta.

               Galutinė ataskaita, kurioje pateiktas paraiškos vertinimas, paskelbta
                  6
               , apie tai pranešta suinteresuotosioms šalims.

               Po to Komisija konsultavosi su valstybių narių pagal RoHS 2 priimamų deleguotųjų aktų ekspertų grupe 2017 m. rugsėjo 22 d. ekspertų posėdyje. Ekspertai pritarė Komisijos pateiktam pasiūlymui, didžioji dauguma narių nuomonės nepareiškė. Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Pastabų negauta. Atlikti visi pagal 5 straipsnio 3–7 dalis su medžiagų ribojimo išimtimis susiję taikytini veiksmai
                  7
               . Tarybai ir Europos Parlamentui apie visus veiksmus pranešta.

               Galutinėje ataskaitoje visų pirma išdėstyta ši techninė informacija ir vertinimas:

               ·guoliai ir įvorės, kurių sudėtyje yra švino, yra būtini siekiant užtikrinti pakankamą didelių variklių ir atšiauriomis arba sunkiomis sąlygomis veikiančių variklių, naudojamų profesionaliems naudotojams skirtuose ne keliais judančiuose įrenginiuose, patikimumą. Tokie guoliai ir įvorės yra naudojami, pvz., mobiliuosiuose oro kompresoriuose, mobiliojoje suvirinimo įrangoje arba kranuose;

               ·šiuo metu rinkoje nėra bešvinių alternatyvų, kuriomis būtų galima užtikrinti pakankamą patikimumo lygį profesionaliems naudotojams skirtų ne keliais judančių įrenginių variklių taikymo srityse, atsižvelgiant į atsparumą sąlydžiui, prisiderinamumą, (paviršiaus) smegumą ir atsparumą atšaižoms. Todėl šviną pakeisti kita medžiaga arba jo atsisakyti atitinkamose taikymo srityse vis dar moksliškai ir techniškai neįmanoma.

               11 kategorijos vertinimo rezultatai rodo, kad taikant konkrečią išimtį nebus susilpninta Reglamente (EB) Nr. 1907/2006 (REACH) numatyta aplinkos ir sveikatos apsauga, kaip numatyta Direktyvos 2011/65/ES 5 straipsnyje. Be to, prašymas taikyti išimtį atitinka bent vieną iš 5 straipsnio 1 dalies a punkte nurodytų atitinkamų kriterijų: nurodytoms reikmėms patikimų alternatyvų šiuo metu rinkoje nėra ir mažai tikėtina, kad jų netrukus atsiras, todėl pagrįsta išimtį suteikti ilgiausiam penkerių metų laikotarpiui, kuris pradedamas skaičiuoti nuo 2019 m. liepos 22 d.
                  8
               . Kadangi patikimų pakaitalų kol kas nėra, neigiamo socialinio ar ekonominio poveikio dėl pakeitimo per šį laikotarpį nesitikima. Nesitikima ir neigiamo poveikio inovacijoms dėl numatyto galiojimo laikotarpio. Kad būtų išvengta III priede nurodytų išimčių taikymo sričių dalinio sutapimo, siūlomoje formuluotėje aiškiau nurodoma, kad suteikta nauja išimtis netaikoma 6.c išimtyje nurodytoms reikmėms.

               3.DELEGUOTOJO AKTO TEISINIAI ASPEKTAI

               Deleguotąja direktyva suteikiama 4 straipsnio 1 dalyje nustatytų apribojimų išimtis, kuri turi būti įrašyta į Direktyvos 2011/65/ES III priedą ir kuria leidžiama naudoti šviną specialioms reikmėms.

               Priemonė – deleguotoji direktyva, kaip numatyta Direktyvoje 2011/65/ES, visų pirma atitinkanti taikomus jos 5 straipsnio 1 dalies a punkto reikalavimus.

               Siūlomos deleguotosios direktyvos tikslas – laikantis RoHS 2 nuostatų bei sąlygų ir joje nustatyta tvarka priderinant III ir IV priedus prie mokslo ir technikos pažangos, prisidėti prie žmonių sveikatos ir aplinkos apsaugos ir priderinti nuostatas prie elektros ir elektroninės įrangos vidaus rinkos veikimo, leidžiant draudžiamas medžiagas naudoti specialioms reikmėms.

               Pagal proporcingumo principą šia priemone neviršijama to, kas būtina nurodytam tikslui pasiekti.

               Pasiūlymas ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2018 11 16

               kuria, derinant prie mokslo ir technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria šviną leidžiama naudoti tam tikrų ne keliais judančių profesionaliems naudotojams skirtų įrenginių guoliuose ir įvorėse

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  9
               , ypač į jos 5 straipsnio 1 dalies a punktą,

               kadangi:

               (1)
                     Direktyvoje 2011/65/ES reikalaujama, kad valstybės narės užtikrintų, kad rinkai teikiamoje elektros ir elektroninėje įrangoje nebūtų tam tikrų pavojingų medžiagų, išvardytų tos direktyvos II priede. Šis reikalavimas netaikomas Direktyvos 2011/65/ES III priede išvardytoms reikmėms;

               (2)
                     įvairios elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)
                     švinas yra ribojama cheminė medžiaga, nurodyta Direktyvos 2011/65/ES II priede. 2015 m. liepos mėn. Komisija pagal Direktyvos 2011/65/ES 5 straipsnio 3 dalį gavo prašymą taikyti 11 kategorijai išimtį, kuri turi būti įrašyta į III priedą ir kuria šviną būtų leidžiama naudoti dyzelinu arba dujiniais degalais varomų vidaus degimo variklių (naudojamų ne keliais judančiuose profesionaliems naudotojams skirtuose įrenginiuose) guoliuose ir įvorėse;

               (4)
                     guoliai ir įvorės, kurių sudėtyje yra švino, būtini siekiant užtikrinti pakankamą didelių variklių ir atšiauriomis arba sunkiomis sąlygomis veikiančių variklių, naudojamų profesionaliems naudotojams skirtuose ne keliais judančiuose įrenginiuose, pvz., mobiliuosiuose oro kompresoriuose, mobiliojoje suvirinimo įrangoje arba kranuose, patikimumą, atsižvelgiant į atsparumą sąlydžiui, prisiderinamumą, (paviršiaus) smegumą ir atsparumą atšaižoms;

               (5)
                     šiuo metu rinkoje nėra bešvinių alternatyvų, kuriomis būtų galima užtikrinti pakankamą patikimumo lygį profesionaliems naudotojams skirtų ne keliais judančių įrenginių variklių taikymo srityse;

               (6)
                     kadangi nėra patikimų pakaitalų, moksliškai ir techniškai neįmanoma šviną pakeisti arba jo atsisakyti tam tikrų profesionaliems naudotojams skirtų ne keliais judančių įrenginių varikliuose. Išimtis suderinama su Europos Parlamento ir Tarybos reglamentu (EB) Nr. 1907/2006
                  10
                ir ją taikant nebus susilpninta jame numatyta aplinkos ir sveikatos apsauga. Todėl išimtis, kuria šviną leidžiama naudoti dyzelinu arba dujiniais degalais varomų vidaus degimo variklių (naudojamų ne keliais judančiuose profesionaliems naudotojams skirtuose įrenginiuose) guoliuose ir įvorėse, turėtų būti suteikta, o į Direktyvos 2011/65/ES III priedą įrašytas naujas 42 punktas. Kad būtų išvengta III priede nurodytų išimčių taikymo sričių dalinio sutapimo ir užtikrintas teisinis aiškumas, reikėtų įrašyti, kad naujasis Direktyvos 2011/65/ES III priedo 42 punktas netaikomas III priedo 6.c punkte nurodytoms reikmėms;

               (7)
                     kadangi nurodytoms reikmėms patikimų alternatyvų šiuo metu rinkoje nėra ir mažai tikėtina, kad artimiausiu metu jų atsiras, išimtis Direktyvos 2011/65/ES I priedo 11 kategorijai turėtų būti suteikta ilgiausiam penkerių metų laikotarpiui, kuris pradedamas skaičiuoti nuo 2019 m. liepos 22 d., t. y. nuo datos, kurią 11 kategorijai pradedama taikyti Direktyvos 2011/65/ES 4 straipsnio 1 dalis. Atsižvelgiant į nuolatinių pastangų rasti patikimą pakaitalą rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (8)
                     todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip 2019 m. liepos 21 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo 2019 m. liepos 22 d.

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2018 11 16

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu
                  http://ec.europa.eu/environment/waste/rohs_eee/adaptation_en.htm.

                     (4)

                        Direktyvos 2011/65/ES I priede išvardytos kategorijos: 1. Stambūs namų apyvokos prietaisai; 2. Smulkūs namų apyvokos prietaisai; 3. Informacinės technologijos ir telekomunikacijų įranga; 4. Vartotojų įranga; 5. Apšvietimo įranga; 6. Elektriniai ir elektroniniai įrankiai; 7. Žaislai, laisvalaikio ir sporto įranga; 8. Medicinos prietaisai; 9. Stebėjimo ir kontrolės prietaisai, įskaitant pramoninius stebėjimo ir kontrolės prietaisus; 10. Automatiniai daiktų išdavimo aparatai; 11. Kita į išvardytas kategorijas neįtraukta EEĮ.

                     (5)

                  Konsultacijų laikotarpis
                   – 2015 m. kovo 14 d. – 2016 m. gegužės 9 d.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Reikiamų administracinių veiksmų sąrašą galima rasti
                   Komisijos interneto svetainėje
                  . Kuriame etape yra kiekvieno deleguotojo akto projektas galima sužinoti Tarpinstituciniame deleguotųjų aktų registre
                  https://webgate.ec.europa.eu/regdel/#/home
                  .

                     (8)

                        Direktyva 2011/65/ES 11 kategorijai pradedama taikyti 2019 m. liepos 22 d. Galiojimo laikotarpis 11 kategorijai nurodytas
                  2017 m. lapkričio 15 d. Europos Parlamento ir Tarybos direktyvos (ES) 2017/2102
                  , kuria iš dalies keičiama RoHS 2, 1 straipsnio 4 dalies a punkte.

                     (9)

                        OL L 174, 2011 7 1, p. 88.

                     (10)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą (OL L 396, 2006 12 30, p. 1).

    ---documentbreak---

               PRIEDAS

               III priede įrašomas 42 įrašas:

                        „42.

                        Švinas dyzelinu arba dujiniais degalais varomų vidaus degimo variklių (naudojamų ne keliais judančiuose profesionaliems naudotojams skirtuose įrenginiuose) guoliuose ir įvorėse:

                        -kai variklio darbinis tūris ≥ 15 litrų
                           arba

                        -kai variklio darbinis tūris < 15 litrų ir variklis suprojektuotas veikti taip, kad jį naudojant tam tikroms reikmėms laikas nuo paleidimo signalo iki pilnutinės apkrovos turi būti trumpesnis nei 10 sekundžių; arba kai reguliari techninė priežiūra paprastai atliekama atšiaurioje ir nešvarioje lauko aplinkoje, pvz., kasyboje, statybose ir žemės ūkyje.

                        Taikoma 11 kategorijai, išskyrus šio priedo 6.c įraše nurodytas reikmes.

                        Nustoja galioti 2024 m. liepos 21 d.“


title: KOMISIJOS DELEGUOTOJI DIREKTYVA (ES) .../… kuria iš dalies keičiami Europos Parlamento ir Tarybos direktyvos (ES) 2016/1629, kuria nustatomi vidaus vandenų laivams taikomi techniniai reikalavimai, II, III ir V priedai

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               1.1. Europos vidaus vandenų laivybos standartų rengimo komitetas (CESNI)

               Centrinė laivybos Reinu Komisija (CCNR) yra tarptautinė organizacija, turinti reguliavimo kompetenciją vidaus vandenų laivybos transporto Reinu klausimais. CCNR šalys yra keturios valstybės narės (Belgija, Prancūzija, Vokietija ir Nyderlandai) ir Šveicarija.

               2015 m. CCNR patvirtino Europos vidaus vandenų laivybos standartų rengimo komiteto (CESNI) sukūrimą ir veiklą. Komiteto misija apima techninių vidaus vandenų laivybos standartų įvairiose srityse tvirtinimą, visų pirma kiek tai susiję su laivais, informacinėmis technologijomis ir įgula, vienodą tokių standartų ir atitinkamų procedūrų aiškinimą, taip pat svarstymus dėl saugios laivybos, aplinkos apsaugos ar kitų su navigacija susijusių sričių.

               CESNI sudaro ekspertai, atstovaujantys CCNR valstybėms narėms ir ES ir turintys balsavimo teisę po vieną balsą kiekvienai valstybei.

               ES nėra CCNR ar CESNI šalis. Tačiau ji gali dalyvauti CESNI veikloje kartu su tarptautinėmis organizacijomis, kurių misija apima CESNI sritis. Balsavimo teisių ji neturi.

               CESNI standartus priima dalyvaujančioms CCNR ir ES valstybėms narėms balsavus vienbalsiai. Nepasiekus bendro sutarimo dėl sprendimo įtraukti standartų priėmimą į darbotvarkę, CESNI sprendžia dviejų trečdalių posėdyje dalyvaujančių narių balsų dauguma. Antruoju etapu CESNI standartus priima dalyvaujančioms CCNR ir ES valstybėms narėms balsavus vienbalsiai. Priimtiems standartams suteikiamas unikalus numeris ir jie paskelbiami viešai.

               CCNR sukaupė didelę vidaus vandenų laivų techninių reikalavimų nustatymo patirtį. Įsteigtas pagal CCNR sistemą ir dalyvaujant visoms ES valstybėms narėms, CESNI turi reikiamos patirties ir tinkamą geografinį atstovavimą, kad galėtų parengti bendrus standartus visam vidaus vandenų kelių tinklui visoje Europos Sąjungoje.

               1.2. Europos standartas, susijęs su vidaus vandenų laivų techniniais reikalavimais (ES-TRIN)

               Vienas iš CESNI nustatytų standartų yra Europos standartas, susijęs su vidaus vandenų laivų techniniais reikalavimais (ES-TRIN standartas). Šiame standarte pateikiami vienodi techniniai reikalavimai, būtini siekiant užtikrinti vidaus vandenų laivų saugą. Jame yra nuostatos dėl vidaus vandenų laivų statybos, įrengimo ir įrangos, specialiosios nuostatos dėl tam tikrų laivų kategorijų, pavyzdžiui, keleivinių laivų, stumiamų vilkstinių ir konteinerinių laivų; nuostatos dėl laivų identifikavimo, sertifikatų ir registro šablonai, pereinamojo laikotarpio nuostatos, taip pat techninio standarto taikymo nurodymai.

               Pirmoji ES-TRIN standarto redakcija (ES-TRIN 2015) priimta 2015 m. lapkričio 26 d. vykusiame CESNI posėdyje.

               Atsižvelgiant į CESNI darbo grupių darbą, ES-TRIN standartas reguliariai atnaujinamas.

               Reguliariai atnaujinti ES-TRIN standartą būtina siekiant:

               išlaikyti aukštą vidaus vandenų laivybos saugos lygį;

               neatsilikti nuo techninės pažangos (pvz., vairinės, navigacinės įrangos);

               užtikrinti suderinamumą su ES teisine sistema (pvz., ne keliais judančių mechanizmų reglamentu).

               2017 m. liepos 6 d. vykusiame posėdyje CESNI priėmė atnaujintą ES-TRIN standarto redakciją (ES-TRIN 2017/1). Į ją įtraukta įvairių pakeitimų, visų pirma susijusių su šiais aspektais:

               vairinės pakėlimu;

               nuorodų į įvairius tarptautinius standartus atnaujinimu;

               dujinių teršalų ir kietųjų dalelių išmetimu iš variklių;

               tradiciniams laivams taikomais reikalavimais;

               elektros įrenginiais ir instaliacijomis;

               gaisro gesinimo sistemomis;

               kranų gamintojo plokštele;

               nuostatų dėl navigacijos ir informacijos įrangos atnaujinimu;

               pereinamojo laikotarpio nuostatų dėl patvirtinto tipo įrangos pataisomis.

               1.3. Techniniams reikalavimams taikomų teisinių režimų nuoseklumas

               2016 m. rugsėjo 14 d. Europos Parlamento ir Tarybos direktyvoje (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB, daroma tiesioginė nuoroda į ES-TRIN standartą.

               Siekiant užtikrinti dviejų vidaus vandenų laivų techniniams reikalavimams taikomų teisinių režimų (Reino ir ES) nuoseklumą būtina numatyti vienodus standartus. Ir ES teisės aktuose, ir CCNR reglamentuose bus daroma nuoroda į CESNI standartus – į ES-TRIN 2017/01 standartą nuoroda bus daroma nuo 2018 m. spalio 7 d. (Direktyvos ES 2016/1629 perkėlimo į nacionalinę teisę terminas ir ES-TRIN 2017/01 taikymo pradžios data).

               Vidaus vandenų laivams taikomi ES teisės aktai ir CCNR reglamentavimo tvarka nuo 2018 m. spalio 7 d. bus visiškai suderinti tarpusavyje.

               Siekiant išlaikyti Direktyvos 2016/1629 ir standarto ES-TRIN 2017/01 nuoseklumą, reikia iš dalies pakeisti ne tik II priedą (pateikiant nuorodą į standartą ES-TRIN 2017/1), bet ir III bei V priedus.

               2.KONSULTACIJOS PRIEŠ PRIIMANT AKTĄ

               Pagal Direktyvos (ES) 2016/1629 32 straipsnį prieš priimdama deleguotąjį aktą Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Deleguotojo akto projektą numatyta pristatyti Komisijos ekspertų grupės dėl vidaus vandenų laivų techninių reikalavimų posėdyje. Posėdis surengtas 2017 m. spalio 13 d.

               Be to, siekdama plačiai informuoti ekspertus ir užtikrinti CESNI veiklos ir ES teisinės sistemos nuoseklumą, Europos Komisija deleguotojo akto projektą pristatė 2017 m. rugsėjo 27 ir 28 d. surengtuose CESNI/PT darbo grupės posėdžiuose.

               3.DELEGUOTOJO AKTO TEISINIAI ASPEKTAI

               3.1. Nuorodos į ES-TRIN atnaujinimas

               Direktyvos (ES) 2016/1629 II priede daroma tiesioginė nuoroda į ES-TRIN standartą 2015/1, kuriame pateikti plaukiojančiosioms priemonėms taikomi reikalavimai. Pagal šios direktyvos 31 straipsnio 1 dalį Komisijai suteikiami įgaliojimai priimti deleguotuosius aktus siekiant atnaujinti tą nuorodą į naujausią ES-TRIN standarto redakciją ir nustatyti jos taikymo datą. Atsižvelgiant į ES-TRIN standarto 2017/1, kaip naujausios ES-TRIN redakcijos, paskelbimą, deleguotojo akto projektu užtikrinama, kad būtų padaryti reikiami atnaujinimai. Taikymo pradžios diena yra 2018 m. spalio 7 d.

               3.2. Procedūrinės nuostatos dėl tradicinių plaukiojančiųjų priemonių

               ES-TRIN standarte 2017/1 numatyta specialių tradicinėms plaukiojančiosioms priemonėms skirtų nuostatų. Siekiant išlaikyti Direktyvos (ES) 2016/1629 ir ES-TRIN standarto reikalavimų nuoseklumą bei supaprastinti procedūrines nuostatas, būtina iš dalies pakeisti direktyvos V priedą dėl išsamių procedūrinių nuostatų. V priedo 2.01 straipsnio 2 dalyje nustatyta tikrinimo įstaigų sudėtis. Pagal ES-TRIN 2017/1, jei sertifikatą siekiama gauti tradicinei plaukiojančiajai priemonei, būtina, kad ją patikrintų ekspertas, turintis specialių su tradiciniams laivams taikomais reikalavimais susijusių žinių. ES-TRIN standarte 2017/1 tradicinių plaukiojančiųjų priemonių ekspertas apibrėžiamas kaip valstybės narės kompetentingos valdžios institucijos arba įgaliotosios institucijos paskirtas asmuo, turintis specialių žinių tradicinių plaukiojančiųjų priemonių srityje, įgytų per šios srities mokymus ir patirtį, kuris yra susipažinęs su atitinkamais techniniais reikalavimais ir taisyklėmis, įskaitant taikytus tradicinės plaukiojančiosios priemonės laikotarpiu. Toks ekspertas turi būti tikrinimo įstaigos darbuotojas.

               Pagal direktyvos 31 straipsnio 4 dalį Komisijai suteikiami įgaliojimai priimti deleguotuosius aktus dėl V priedo pritaikymo siekiant atnaujinti ir supaprastinti administracines nuostatas. Deleguotojo akto projektu užtikrinama, kad Direktyvos (ES) 2016/1629 V priedo 2.01 straipsnio 2 dalis būtų pritaikyta taip, kad atitiktų ES-TRIN 2017/1 nuostatas.

               3.3. Galimų papildomų techninių reikalavimų, taikytinų plaukiojančiosioms priemonėms 1, 2 ir nesujungtuose 3 zonos vidaus vandenų keliuose, sąrašo paaiškinimas

               Direktyvos (ES) 2016/1629 III priede pateiktas baigtinis nacionalinių reikalavimų, kuriuos gali priimti valstybės narės pagal šios direktyvos 23 straipsnio 1 ir 2 dalis, objektų sąrašas.

               Pagal Direktyvos (ES) 2016/1629 31 straipsnio 3 dalį Komisijai suteikiami įgaliojimai priimti deleguotuosius aktus dėl III ir IV priedų suderinimo su mokslo ir technikos pažanga.

               Siekiant didesnio nuoseklumo su ES-TRIN standarto nuostatomis, reikėtų atnaujinti Direktyvos (ES) 2016/1629 III priedo 2 dalį. 2 dalis, kaip ir ES-TRIN 3.02 straipsnis, skirta su stipriu ir stovumu susijusioms nuostatoms. Dabartinis 2 dalies pavadinimas nevisiškai atitinka įtraukų turinį. Deleguotojo akto projektu atliekamos reikiamos pataisos.

               2017 m. liepos mėn. Pripažintų vidaus vandenų laivybos klasifikacinių bendrovių grupė (GERC) atkreipė dėmesį į galimybę patobulinti Direktyvos (ES) 2016/1629 III priedo sąrašą.

               III priede išvardyti galimų papildomų techninių reikalavimų, taikytinų plaukiojančiosioms priemonėms 1, 2 ir nesujungtuose 3 zonos vidaus vandenų keliuose, objektai.

               Šis sąrašas yra ribojamojo pobūdžio ir į jį neįtraukti jėgainės įrenginiai.

               Plaukiojimui 1 ir 2 zonose atrodo akivaizdu reikalauti sutvirtinti laivo korpuso konstrukciją, kad ji išlaikytų tam tikro aukščio bangas (Direktyvos (ES) 2016/1629 III priedo 2 dalis). Nenumatyta atitinkamų objektų, susijusių su galimais techniniais reikalavimais, taikytinais tokiose plaukiojimo zonose naudojamiems jėgainės įrenginiams, visų pirma siekiant užtikrinti, kad plaukiojančiosios priemonės būtų patikimai varomos.

               ES-TRIN standarto 8.01 straipsnio 1 dalyje specialių jėgainės įrenginiams taikomų reikalavimų nenustatyta, tik reikalaujama, kad varikliai ir jų pagalbiniai įrenginiai būtų projektuojami, statomi ir montuojami laikantis gerosios praktikos.

               Į Direktyvos (ES) 2016/1629 III priedą įrašius dalį „8. Varikliai“, valstybės narės saugos tikslais galės priimti papildomų nacionalinių nuostatų.

               Deleguotuoju aktu atliekamos reikiamos pataisos.

               Siūlomų Direktyvos (ES) 2016/1629 III priedo pakeitimų poveikis yra labai nedidelis, nes dėl jų nereikės keisti galiojančių nacionalinių reglamentų, tačiau priešingai, jie suteiks daugiau teisinio tikrumo ir galimybių užtikrinti saugą 1 ir 2 zonose.

               KOMISIJOS DELEGUOTOJI DIREKTYVA (ES) .../…

               2018 04 18

               kuria iš dalies keičiami Europos Parlamento ir Tarybos direktyvos (ES) 2016/1629, kuria nustatomi vidaus vandenų laivams taikomi techniniai reikalavimai, II, III ir V priedai

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2016 m. rugsėjo 14 d. Europos Parlamento ir Tarybos direktyvą (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB
                  1
               , ypač į jos 31 straipsnio 1, 3 ir 4 dalis,

               kadangi:

               (1)Direktyva (ES) 2016/1629 2018 m. spalio 7 d. bus panaikinta Europos Parlamento ir Tarybos direktyva 2006/87/EB
                  2
               . Direktyvos (ES) 2016/1629 II priede nurodyta, kad plaukiojančiosioms priemonėms taikytini techniniai reikalavimai nustatyti ES-TRIN standarte 2015/1;

               (2)Sąjungos veiksmais vidaus vandenų laivybos sektoriuje turėtų būti siekiama užtikrinti, kad Sąjungoje taikytinų techninių reikalavimų vidaus vandenų laivams rengimas būtų suvienodintas;

               (3)siekiant parengti įvairių sričių vidaus vandens kelių techninius standartus, visų pirma kiek tai susiję su laivais, informacinėmis technologijomis ir įgulomis, 2015 m. birželio 3 d. Centrinėje laivybos Reinu komisijoje (CCNR) įsteigtas Europos vidaus vandenų laivybos standartų rengimo komitetas (CESNI);

               (4)2017 m. liepos 6 d. posėdyje CESNI priėmė Europos standartą, kuriuo nustatomi techniniai reikalavimai vidaus vandenų laivams (ES-TRIN standartas) 2017/1
                  3
               ;

               (5)ES-TRIN standarte pateikiami vienodi techniniai reikalavimai, būtini siekiant užtikrinti vidaus vandenų laivų saugą. Į jį įtrauktos nuostatos dėl vidaus vandenų laivų statybos, įrengimo ir įrangos, specialios nuostatos dėl tam tikrų laivų kategorijų, pavyzdžiui, keleivinių laivų, stumiamųjų vilkstinių ir konteinervežių, nuostatos dėl automatinio identifikavimo sistemos įrangos, nuostatos dėl laivų identifikavimo, sertifikatų ir registro šablonai, pereinamojo laikotarpio nuostatos, taip pat techninio standarto taikymo nurodymai;

               (6)CCNR iš dalies pakeis savo teisinę sistemą (Reino upe plaukiojančių laivų tikrinimo reglamentus): įtrauks nuorodą į naująjį standartą ir jį padarys privalomą taikant peržiūrėtą Konvenciją dėl laivybos Reino upe;

               (7)todėl Europos Parlamento ir Tarybos Direktyva (ES) 2016/1629 turėtų būti atitinkamai iš dalies pakeista;

               (8)siekiant nuoseklumo, pakeistos nuostatos turėtų būti perkeltos į nacionalinę teisę ir taikomos nuo tos pačios dienos, kaip ir iš pradžių nustatytoji Direktyvos (ES) 2016/1629 perkėlimo į nacionalinę teisę ir taikymo diena,

               PRIĖMĖ ŠIĄ DIREKTYVĄ:

               1 straipsnis

               Direktyva (ES) 2016/1629 iš dalies keičiama taip:

               (1)II priedas pakeičiamas šios direktyvos I priedo tekstu;

               (2)III priedas iš dalies keičiamas pagal šios direktyvos II priedą;

               (3)V priedas iš dalies keičiamas pagal šios direktyvos III priedą.

               2 straipsnis

               1.Valstybės narės užtikrina, kad ne vėliau kaip 2018 m. spalio 7 d. įsigaliotų įstatymai ir kiti teisės aktai, būtini, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2018 04 18

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 252, 2016 9 16, p. 118.

                     (2)

                        2006 m. gruodžio 12 d. Europos Parlamento ir Tarybos direktyva 2006/87/EB, nustatanti techninius reikalavimus vidaus vandenų laivams ir panaikinanti Tarybos direktyvą 82/714/EEB (OL L 389, 2006 12 30, p. 1).

                     (3)

                        Rezoliucija CESNI 2017-II-1.

    ---documentbreak---

               I PRIEDAS

               „II PRIEDAS

               BŪTINIAUSI TECHNINIAI REIKALAVIMAI, TAIKYTINI PLAUKIOJANČIOSIOMS PRIEMONĖMS 1, 2, 3 IR 4 ZONŲ VIDAUS VANDENŲ KELIUOSE

               Plaukiojančiosioms priemonėms taikytini techniniai reikalavimai nustatyti ES-TRIN standarte 2017/1.“

               II PRIEDAS

               Direktyvos (ES) 2016/1629 III priedas iš dalies keičiamas taip:

               1) 2 punktas pakeičiamas taip:

               „2. Stipris ir stovumas

               — Konstrukcijos sutvirtinimas ir stovumas

               — Pripažintos klasifikacinės bendrovės išduotas sertifikatas ir (arba) liudijimas“;

               2) pridedamas 8 punktas:

               „8. Varikliai

               –Vairavimo sistemos

               –Laivasraigčių velenai ir priedai

               –Varomieji varikliai, sankabos ir priedai

               –Laivapriekio privairavimo įtaiso buvimas

               –Triumų sistemos ir priešgaisriniai įrenginiai

               –Rezerviniai elektros energijos tiekimo įrenginiai ir elektros instaliacijos

               –Pripažintos klasifikacinės bendrovės išduotas sertifikatas ir (arba) liudijimas“.

               III PRIEDAS

               Direktyvos (ES) 2016/1629 V priede 2.01 straipsnio 2 dalis iš dalies keičiama taip:

               1) c punktas pakeičiamas taip:

               „c) laivybos ekspertas, turintis vidaus vandenų kelių laivavedžio licenciją, kuria jos turėtojui suteikiama teisė vesti tikrinamą laivą;“;

               2) pridedamas d punktas:

               „d) tradicinėms plaukiojančiosioms priemonėms tikrinti – tradicinių plaukiojančiųjų priemonių ekspertas.“


title: KOMISIJOS DELEGUOTOJI DIREKTYVA (ES) .../… kuria, derinant prie mokslo ir technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria šviną leidžiama naudoti kaip aktyvinimo medžiagą išlydžio lempų liuminoforų milteliuose

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos pažangos, dėl išimties taikymo švino naudojimui specialioms reikmėms iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (toliau – RoHS 2) III priedas.

               RoHS 2 ribojamas tam tikrų pavojingų medžiagų naudojimas elektros ir elektroninėje įrangoje, kaip numatyta jos 4 straipsnyje. Direktyva įsigaliojo 2011 m. liepos 21 d.

               Ribojamų medžiagų sąrašas pateiktas RoHS 2 II priede. Švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimas jau ribojamas, o bis(2-etilheksil)ftalato (DEHP), benzilbutilftalato (BBP), dibutilftalato (DBP) ir diizobutilftalato (DIBP) naudojimo apribojimai bus taikomi nuo 2019 m. liepos 22 d. arba vėlesnės datos. RoHS 2 III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas RoHS 2 4 straipsnio 1 dalyje nustatytas medžiagų naudojimo apribojimas.

               5 straipsnyje yra nuostata dėl III ir IV priedų derinimo prie mokslo ir technikos pažangos (išimčių įtraukimas, atnaujinimas, keitimas ir išbraukimas). Remiantis 5 straipsnio 1 dalies a punktu, į III ir IV priedus išimtys turi būti įtraukiamos tik jei dėl to nesusilpnės Reglamente (EB) Nr. 1907/2006
                  2
                numatyta aplinkos ir sveikatos apsauga ir jei egzistuoja bent viena iš toliau nurodytų sąlygų: jų atsisakymas ar konstrukcijos pakeitimas arba medžiagų ar sudedamųjų dalių, kurioms nereikia II priede nurodytų medžiagų, naudojimas jose yra techniškai ar moksliškai neįmanomas; pakaitalų patikimumas nėra užtikrintas; bendras neigiamas poveikis aplinkai, sveikatai ir vartotojų saugai dėl pakeitimo galėtų būti didesnis negu bendras teigiamas poveikis aplinkai, sveikatai ir vartotojų saugai.

               Be to, 5 straipsnio 1 dalyje nustatyta, kad Europos Komisija (toliau – Komisija), priimdama atskirus deleguotuosius aktus pagal 20 straipsnį, specialioms reikmėms skirtas EEĮ medžiagas ir sudedamąsias dalis įtraukia į III ir IV priedų sąrašus. 5 straipsnio 3 dalyje ir V priede nustatyta išimties taikymo, atnaujinimo arba atšaukimo paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Nuo RoHS 2 paskelbimo Komisija iš ekonominės veiklos vykdytojų pagal 5 straipsnio 3 dalies ir V priedo nuostatas gavo daug paraiškų
                  3
                taikyti naujas išimtis ir atnaujinti galiojančias išimtis.

               Taikant dabartinę III priedo 18.b išimtį šviną leidžiama naudoti kaip aktyvinimo medžiagą (švino ne daugiau kaip 1 % masės) išlydžio lempų liuminoforų, pvz., BSP (BaSi2O5:Pb), milteliuose, kai tos lempos skirtos naudoti įdegiui sudaryti. 2014 m. gruodžio mėn. ir 2015 m. sausio mėn. Komisija gavo dvi šios išimties atnaujinimo paraiškas. Nors 18.b punkte nurodytos išimties galiojimo pabaigos data 1–7 ir 10 kategorijoms
                  4
                buvo 2016 m. liepos 21 d., pagal RoHS direktyvos (5 straipsnio 5 dalies antros pastraipos) reikalavimus ji toliau taikoma tol, kol Komisija priims sprendimą dėl atnaujinimo paraiškos. Be to, 2015 m. sausio mėn. Komisija gavo prašymą Nr. 2015-3 į IV priedą įtraukti naują išimtį dėl išlydžio lempų, kai jos naudojamos kaip fototerapijai skirtos liuminoforų lempos. Atlikus vertinimą paaiškėjo, kad medicininiam naudojimui skirtą lempą mechaniškai galima įmontuoti į soliariumų įrangą ir atvirkščiai, todėl atliekant 18.b išimties vertinimą nuspręsta šiuos išimties taikymo prašymus sujungti.

               Siekdama įvertinti prašymą taikyti išimtį, Komisija pradėjo tyrimą, kad atliktų reikiamą techninį ir mokslinį prašymo vertinimą, įskaitant aštuonių savaičių trukmės atviras internetines konsultacijas dėl prašymo
                  5
                su suinteresuotosiomis šalimis. Per konsultacijas su suinteresuotosiomis šalimis gautas vienas atsiliepimas.

               Galutinė ataskaita, kurioje pateiktas paraiškos vertinimas, paskelbta
                  6
               , apie tai pranešta suinteresuotosioms šalims.

               Po to Komisija konsultavosi su valstybių narių pagal RoHS 2 priimamų deleguotųjų aktų ekspertų grupe 2016 m. gruodžio 15 d. ekspertų posėdyje, kuriame pranešimus skaitė ir pareiškėjų bei labiausiai suinteresuotų subjektų atstovai. Ekspertai pritarė Komisijos pateiktam projektui, nors didžioji dauguma narių nedalyvavo arba nuomonės nepareiškė. Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Buvo gautos dvi pastabos – abi jos susijusios su kategorijomis, taikytinomis formuluojant deleguotosios direktyvos projektą. Į šias pastabas buvo atsižvelgta ir deleguotosios direktyvos projektas buvo atitinkamai iš dalies pakeistas. Po šio pakeitimo buvo skelbiamas antras keturių savaičių laikotarpis siekiant gauti visuomenės atsiliepimų: gautos keturios pastabos – visose jose pritariama deleguotosios direktyvos projektui, o vienoje jų prašoma taikymo nedelsiant ir ilgesnio galiojimo laikotarpio. Atlikti visi pagal 5 straipsnio 3–7 dalis būtini su medžiagų ribojimo išimtimis susiję veiksmai
                  7
               . Tarybai ir Europos Parlamentui apie visus veiksmus pranešta.

               Galutinėje ataskaitoje visų pirma išdėstyta ši techninė informacija ir vertinimas:

               ·švinas liuminoforo milteliuose kaip aktyvinimo medžiaga būtinas tam, kad bario silikato liuminoforas galėtų švytėti. 254 nm spinduliuotę jis paverčia numatyta UV (290–400 nm) spinduliuote ir yra naudojamas daugiau kaip 95 % patalpose naudojamų liuminescencinių mažaslėgių gyvsidabrio lempų, skirtų įdegiui sudaryti ir tam tikroms medicininėms reikmėms. Jis užtikrina 350 nm bangos ilgio UV spindulių intensyvumą, būtiną odos pigmentacijai sukelti (įdegiui sudaryti);

               ·soliariumų įranga ES griežtai reglamentuojama ir visos galimos švino alternatyvos turėtų atitikti patikimumo, saugos ir rizikos sveikatai kriterijus. Šiuo metu tokių alternatyvų nėra, taigi pakeisti šviną vis dar moksliškai ir techniškai neįmanoma.

               1–7 ir 10 kategorijų vertinimo rezultatai rodo, kad konkreti išimtis yra suderinama su Reglamentu (EB) Nr. 1907/2006 (REACH) ir ją taikant nebus susilpninta jame numatyta aplinkos ir sveikatos apsauga, kaip numatyta Direktyvos 2011/65/ES 5 straipsnyje. Be to, su III priedo 18.b punktu susijęs prašymas taikyti išimtį atitinka bent vieną iš 5 straipsnio 1 dalies a punkte nurodytų atitinkamų kriterijų. Atitinkamoms reikmėms pakankamai patikimų alternatyvų šiuo metu rinkoje nėra ir mažai tikėtina, kad jų netrukus atsiras, todėl pagrįsta nustatyti galiojimo laikotarpį iki 2021 m. liepos 21 d.; kadangi patikimų pakaitalų kol kas nėra, neigiamo socialinio ar ekonominio poveikio dėl pakeitimo per šį laikotarpį nesitikima. Nesitikima ir neigiamo poveikio inovacijoms dėl numatyto galiojimo laikotarpio. Be to, atsižvelgiant į prašymą Nr. 2015-3 ir į tai, kad medicininiam naudojimui skirtas lempas arba įdegio lempas mechaniškai galima įmontuoti į tą patį šviestuvą arba įrangą, į 18.b išimtį įrašomas naujas papunktis dėl medicininių reikmių (išskyrus IV priedo 34 punkte nurodytas reikmes).

               Kitoms nei 1–7 ir 10 kategorijoms esama išimtis lieka galioti 5 straipsnio 2 dalyje nustatytą laikotarpį.

               3.DELEGUOTOJO AKTO TEISINIAI ASPEKTAI

               Deleguotąja direktyva suteikiama 4 straipsnio 1 dalyje nustatytų apribojimų išimtis, kuri turi būti įrašyta į Direktyvos 2011/65/ES III priedą ir kuria leidžiama naudoti šviną specialioms reikmėms.

               Priemonė – deleguotoji direktyva, kaip numatyta Direktyvoje 2011/65/ES, visų pirma atitinkanti taikomus jos 5 straipsnio 1 dalies a punkto reikalavimus.

               Siūlomos deleguotosios direktyvos tikslas – laikantis RoHS 2 nuostatų bei sąlygų ir joje nustatyta tvarka priderinant III ir IV priedus prie mokslo ir technikos pažangos, prisidėti prie žmonių sveikatos ir aplinkos apsaugos ir priderinti nuostatas prie elektros ir elektroninės įrangos vidaus rinkos veikimo, leidžiant draudžiamas medžiagas naudoti specialioms reikmėms.

               Pagal proporcingumo principą šia priemone neviršijama to, kas būtina nurodytam tikslui pasiekti.

               Pasiūlymas ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2018 11 16

               kuria, derinant prie mokslo ir technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria šviną leidžiama naudoti kaip aktyvinimo medžiagą išlydžio lempų liuminoforų milteliuose

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  8
               , ypač į jos 5 straipsnio 1 dalies a punktą,

               kadangi:

               (1)
                     Direktyvoje 2011/65/ES reikalaujama, kad valstybės narės užtikrintų, kad rinkai teikiamoje elektros ir elektroninėje įrangoje nebūtų tam tikrų pavojingų medžiagų, išvardytų tos direktyvos II priede. Šis reikalavimas netaikomas Direktyvos 2011/65/ES III priede išvardytoms reikmėms;

               (2)
                     įvairios elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)
                     švinas yra ribojama cheminė medžiaga, nurodyta Direktyvos 2011/65/ES II priede. Tačiau švino kaip aktyvinimo medžiagos (švino ne daugiau kaip 1 % masės) naudojimui išlydžio lempų liuminoforų, pvz., BSP (BaSi2O5:Pb), milteliuose, kai tos lempos skirtos naudoti įdegiui sudaryti, buvo taikoma šio ribojimo išimtis, šiuo metu nurodyta tos direktyvos III priedo 18.b punkte. Pagal tos direktyvos 5 straipsnio 2 dalies antrą pastraipą pradinė tos išimties galiojimo pabaigos data 1–7 ir 10 kategorijoms buvo 2016 m. liepos 21 d.;

               (4)
                     Komisija šios išimties atnaujinimo paraišką gavo iki 2015 m. sausio 21 d., kaip numatyta Direktyvos 2011/65/ES 5 straipsnio 5 dalies pirmoje pastraipoje. Pagal to straipsnio antrą pastraipą ta išimtis ir toliau galioja, kol Komisija priima sprendimą dėl tos paraiškos;

               (5)
                     be to, 2015 m. sausio mėn. Komisija gavo prašymą Nr. 2015-3 į IV priedą įtraukti naują išimtį dėl išlydžio lempų, kai jos naudojamos kaip fototerapijai skirtos liuminoforų lempos (medicininė įranga). Atlikus vertinimą paaiškėjo, kad medicininiam naudojimui skirtą lempą mechaniškai įmanoma įmontuoti į soliariumų įrangą ir atvirkščiai, todėl atliekant III priedo 18.b punkte pateiktos išimties vertinimą nuspręsta šiuos išimties taikymo prašymus sujungti;

               (6)
                     švinas liuminoforų milteliuose kaip aktyvinimo medžiaga būtinas tam, kad bario silikato liuminoforas galėtų švytėti. 254 nm spinduliuotę jis paverčia numatyta UV (290–400 nm) spinduliuote ir yra naudojamas daugiau kaip 95 % patalpose naudojamų liuminescencinių mažaslėgių gyvsidabrio lempų, skirtų įdegiui sudaryti ir tam tikroms medicininėms reikmėms. Jis užtikrina 350 nm bangos ilgio UV spindulių intensyvumą, būtiną odos pigmentacijai sukelti;

               (7)
                     soliariumų įranga Sąjungoje griežtai reglamentuojama ir visos galimos švino alternatyvos turėtų atitikti patikimumo, saugos ir rizikos sveikatai kriterijus. Šiuo metu tokių alternatyvų nėra;

               (8)
                     kadangi nėra patikimų pakaitalų, moksliškai ir techniškai vis dar neįmanoma šviną pakeisti arba jo atsisakyti tam tikrose išlydžio lempose, kuriose yra liuminoforų. Išimtis suderinama su Europos Parlamento ir Tarybos reglamentu (EB) Nr. 1907/2006
                  9
                ir ją taikant nebus susilpninta jame numatyta aplinkos ir sveikatos apsauga. Todėl išimtį, kuria šviną leidžiama naudoti kaip aktyvinimo medžiagą (švino ne daugiau kaip 1 % masės) išlydžio lempų liuminoforų milteliuose, kai tos lempos skirtos naudoti įdegiui sudaryti, reikėtų atnaujinti;

               (9)
                     kadangi nurodytoms reikmėms patikimų alternatyvų šiuo metu rinkoje nėra, išimtis Direktyvos 2011/65/ES I priedo 1–7 ir 10 kategorijoms turėtų būti atnaujinta ilgiausiam penkerių metų galiojimo laikotarpiui, t. y. iki 2021 m. liepos 21 d. Atsižvelgiant į nuolatinių pastangų rasti patikimą pakaitalą rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (10)
                     kitoms nei Direktyvos 2011/65/ES I priedo 1–7 ir 10 kategorijoms esama išimtis lieka galioti tos direktyvos 5 straipsnio 2 dalies antroje pastraipoje nustatytą laikotarpį. Siekiant teisinio aiškumo, tos direktyvos III priede turėtų būti nurodytos galiojimo pabaigos datos;

               (11)
                     atsižvelgiant į prašymą Nr. 2015-3 ir į tai, kad medicininiam naudojimui skirtas lempas mechaniškai galima įmontuoti į soliariumų įrangą ir atvirkščiai, į Direktyvos 2011/65/ES III priedą įrašomas naujas 18.b-I papunktis dėl medicininių reikmių, išskyrus tos direktyvos IV priedo 34 punkte nurodytas reikmes. Šis papunktis turėtų būti taikomas 5 ir 8 kategorijoms ir galioti iki 2021 m. liepos 21 d.;

               (12)
                     todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė 12-to mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė 12-to mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2018 11 16

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu
                  http://ec.europa.eu/environment/waste/rohs_eee/adaptation_en.htm.

                     (4)

                        Šios kategorijos yra: 1. Stambūs namų apyvokos prietaisai; 2. Smulkūs namų apyvokos prietaisai; 3. Informacinės technologijos ir telekomunikacijų įranga; 4. Vartotojų įranga; 5. Apšvietimo įranga; 6. Elektriniai ir elektroniniai įrankiai; 7. Žaislai, laisvalaikio ir sporto įranga; 10. Automatiniai daiktų išdavimo aparatai. Elektros ir elektroninės įrangos kategorijų sąrašas pateiktas RoHS direktyvos I priede.

                     (5)

                  Konsultacijų laikotarpis
                   – 2015 m. rugpjūčio 21 d. – 2015 m. spalio 16 d.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/.

                     (7)

                        Reikiamų administracinių veiksmų sąrašą galima rasti
                   Komisijos interneto svetainėje
                  . Kuriame etape yra kiekvieno deleguotojo akto projektas galima sužinoti Tarpinstituciniame deleguotųjų aktų registre
                  https://webgate.ec.europa.eu/regdel/#/home
                  .

                     (8)

                        OL L 174, 2011 7 1, p. 88.

                     (9)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą (OL L 396, 2006 12 30, p. 1).

    ---documentbreak---

               PRIEDAS

               III priedo 18.b punktas pakeičiamas taip:

                        „18.b

                        Švinas, naudojamas kaip aktyvinimo medžiaga (švino ne daugiau kaip 1 % masės) išlydžio lempų liuminoforų, pvz., BSP (BaSi2O5:Pb), milteliuose, kai tos lempos skirtos naudoti įdegiui sudaryti

                        Nustoja galioti:

                        -2021 m. liepos 21 d. – 1–7 ir 10 kategorijoms;

                        -2021 m. liepos 21 d. – 8 ir 9 kategorijoms, išskyrus in vitro diagnostikos medicinos prietaisus ir pramoninius stebėjimo ir kontrolės prietaisus;

                        -2023 m. liepos 21 d. – 8 kategorijos in vitro diagnostikos medicinos prietaisams;

                        -2024 m. liepos 21 d. – 9 kategorijos pramoniniams stebėjimo ir kontrolės prietaisams ir 11 kategorijai.

                        18.b-I

                        Švinas, naudojamas kaip aktyvinimo medžiaga (švino ne daugiau kaip 1 % masės) išlydžio lempų liuminoforų, pvz., BSP (BaSi2O5:Pb), milteliuose, kai tos lempos skirtos naudoti medicininėje fototerapijos įrangoje

                        Taikoma 5 ir 8 kategorijoms, išskyrus IV priedo 34 punkte nurodytas reikmes, ir nustoja galioti 2021 m. liepos 21 d.“


title: KOMISIJOS ĮGYVENDINIMO DIREKTYVA (ES) .../… kuria iš dalies keičiamas Tarybos direktyvos 2002/55/EB 2 straipsnio 1 dalies b punkte, Tarybos direktyvos 2008/72/EB II priede ir Komisijos direktyvos 93/61/EEB priede pateiktas genčių ir rūšių sąrašas

text:
KOMISIJOS ĮGYVENDINIMO DIREKTYVA (ES) .../…

               2019 06 17

               kuria iš dalies keičiamas Tarybos direktyvos 2002/55/EB 2 straipsnio 1 dalies b punkte, Tarybos direktyvos 2008/72/EB II priede ir Komisijos direktyvos 93/61/EEB priede pateiktas genčių ir rūšių sąrašas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2002 m. birželio 13 d. Tarybos direktyvą 2002/55/EB dėl prekybos daržovių sėkla
                  1
               , ypač į jos 2 straipsnio 2 dalį,

               atsižvelgdama į 2008 m. liepos 15 d. Tarybos direktyvą 2008/72/EB dėl prekybos daržovių dauginamąja ir sodinamąja medžiaga, išskyrus sėklą
                  2
               , ypač į jos 1 straipsnio 3 dalį ir 22 straipsnį,

               atsižvelgdama į 1993 m. liepos 2 d. Komisijos direktyvą 93/61/EEB, pateikiančią sąlygų, kurias turi atitikti daržovių dauginamoji ir sodinamoji medžiaga, išskyrus sėklą, remiantis Tarybos direktyva 92/33/EEB, sąrašą
                  3
               , ypač į jos 1 straipsnį,

               kadangi:

               (1)Tarybos direktyvose 2002/55/EB ir 2008/72/EB informacija apie rūšis, kurioms jos taikomos, pateikta dviejų skilčių lentelėje: vienoje skiltyje nurodytas rūšies mokslinis pavadinimas, kitoje – vienas ar keli bendriniai kiekvienos rūšies pavadinimai;

               (2)tam tikros daržovių rūšių veislės priklauso po jų moksliniais pavadinimais nurodytoms rūšims, bet ne veislių tipams, apibūdintiems nurodant jų bendrinius pavadinimus. Todėl reikėtų nurodyti, ar tam tikrai veislei taikomos direktyvos 2002/55/EB ir 2008/72/EB;

               (3)pateikiant šią informaciją, reikėtų atsižvelgti į tai, kad, nors kai kurių veislių daržovėmis Sąjungoje prekiaujama plačiu mastu, kitų veislių daržovėmis prekiaujama tik tam tikrose šalyse ar regionuose. Taigi į šių direktyvų taikymo sritį neturėtų būti įtrauktos visos tų daržovių rūšių veislės. Atitinkamai reikėtų nurodyti, kad į jų taikymo sritį turėtų būti įtrauktos visos vienų rūšių veislės ir tik tam tikros kitų rūšių veislės;

               (4)auginamų augalų rūšių veislėms klasifikuoti į Tarptautinį auginamų augalų nomenklatūros kodeksą (angl. The International Code of Nomenclature for Cultivated Plants, ICNCP) įtraukta oficiali kategorija „grupė“. Kategorija „grupė“ – tinkama priemonė apibrėžti tam tikrai rūšiai priklausančioms veislėms, kurioms taikomos direktyvos 2002/55/EB ir 2008/72/EB;

               (5)siekiant patikslinti, ar į direktyvų taikymo sritį įtrauktos visos konkrečios daržovių rūšies veislės, ar tik tam tikros jų grupės, direktyvose 2002/55/EB ir 2008/72/EB pateiktos rūšių lentelės turėtų būti iš dalies pakeistos. Atitinkami daržovių rūšių botaniniai pavadinimai ir su jais susiję grupių pavadinimai turėtų būti pateikti hierarchine tvarka, kad būtų pašalinta bet kokia galima dviprasmybė, susijusi su atitinkamos rūšies veislėmis;

               (6)taikant skirtingų rūšių veislių hibridizacijos ir vienos rūšies veislių hibridizacijos metodus, gali būti sukurtos tokios daržovių veislės, kurios nėra įtrauktos nė į vieną nustatytą rūšį ar grupę. Siekiant tokius veislių tipus įtraukti į Direktyvos 2002/55/EB taikymo sritį, į rūšių sąrašą reikėtų įtraukti tos direktyvos 2 straipsnio 1 dalies b punkte pateiktame sąraše nurodytų rūšių ir grupių hibridus;

               (7)Direktyvos 2002/55/EB 2 straipsnio 1 dalies b punkte pateiktame sąraše nurodytos grupės prireikus taip pat turėtų būti įtrauktos į tos direktyvos II priedo 3 punkto a papunktyje ir III priedo 2 punkte pateiktus sąrašus;

               (8)todėl direktyvos 2002/55/EB, 2008/72/EB ir 93/61/EEB turėtų būti atitinkamai iš dalies pakeistos;

               (9)be to, Komisijos direktyva 93/61/EEB įgyvendinamas Tarybos direktyvos 92/33/EB 4 straipsnis, panaikintas ir pakeistas Tarybos direktyvos 2008/72/EB 4 straipsniu. Direktyvos 93/61/EEB priede pateiktas sąrašas, kuriame nurodytos sąlygos, kurias turi atitikti daržovių dauginamoji medžiaga, ir išvardytos tos rūšys bei kenksmingieji organizmai, kurie blogina jų kokybę;

               (10)atnaujinant atitinkamą sąrašą, Direktyvoje 93/61/EEB pateikti tam tikrų rūšių botaniniai pavadinimai turėtų būti atnaujinti atsižvelgiant į naujausias mokslines žinias;

               (11)šioje direktyvoje nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠIĄ DIREKTYVĄ:

               1 straipsnis
               Direktyvos 2002/55/EB daliniai pakeitimai

               Direktyva 2002/55/EB iš dalies keičiama pagal šios direktyvos priedo A dalį.

               2 straipsnis
               Direktyvos 2008/72/EB daliniai pakeitimai

               Direktyvos 2008/72/EB II priedas pakeičiamas šios direktyvos priedo B dalies tekstu.

               3 straipsnis
               Direktyvos 93/61/EEB daliniai pakeitimai

               Direktyvos 93/61/EEB priedas iš dalies keičiamas pagal šios Direktyvos priedo C dalį.

               4 straipsnis
               Perkėlimas į nacionalinę teisę

               Valstybės narės ne vėliau kaip iki 2020 m. birželio 30 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Apie tai jos nedelsdamos praneša Komisijai.

               Tas nuostatas jos taiko nuo 2020 m. liepos 1 d.

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               5 straipsnis
               Įsigaliojimas

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               6 straipsnis
               Adresatai

               Ši direktyva skirta valstybėms narėms.

               Priimta Briuselyje 2019 06 17

                     Komisijos vardu

                     Pirmininkas

                     Jean-Claude JUNCKER

                     (1)

                        OL L 193, 2002 7 20, p. 33.

                     (2)

                        OL L 205, 2008 8 1, p. 28.

                     (3)

                        1993 m. liepos 2 d. Komisijos direktyva 93/61/EEB, pateikianti sąlygų, kurias turi atitikti daržovių dauginamoji ir sodinamoji medžiaga, išskyrus sėklą, remiantis Tarybos direktyva 92/33/EEB, sąrašą (OL L 250, 1993 10 7, p. 19).

    ---documentbreak---

               LT

               PRIEDAS

               A dalis

               Direktyva 2002/55/EB iš dalies keičiama taip:

               1) 2 straipsnio 1 dalies b punktas pakeičiamas taip:

               „Allium cepa L.

               – Cepa grupė (Valgomasis svogūnas)

               – Aggregatum grupė (Valgomasis svogūnėlis)

               Allium fistulosum L. (Tuščialaiškis česnakas)

               – visos veislės

               Allium porrum L. (Daržinis poras)

               – visos veislės

               Allium sativum L. (Valgomasis česnakas)

               – visos veislės

               Allium schoenoprasum L. (Laiškinis česnakas)

               – visos veislės

               Anthriscus cerefolium (L.) Hoffm. (Daržinis builis)

               – visos veislės

               Apium graveolens L.

               – Lapkotinių salierų grupė

               – Gumbinių salierų grupė

               Asparagus officinalis L. (Vaistinis smidras)

               – visos veislės

               Beta vulgaris L.

               – Burokėlių grupė (Raudonasis burokėlis)

               – Tankiųjų lapinių burokėlių grupė (Lapinis burokėlis arba mangoldas)

               Brassica oleracea L.

               – Lapinių kopūstų grupė

               – Žiedinių kopūstų grupė

               – Gūžinių kopūstų grupė (Raudongūžis kopūstas ir baltagūžis kopūstas)

               – Briuselinių kopūstų grupė

               – Ropinių kopūstų grupė

               – Savojinių kopūstų grupė

               – Brokolinių kopūstų grupė (Brokolinis kopūstas)

               – Palmiškųjų kopūstų grupė

               – Portugalinių kopūstų grupė (Portugalinis kopūstas)

               Brassica rapa L.

               – Kininių kopūstų grupė

               – Ropių grupė

               Capsicum annuum L. (Vienametė paprika)

               – visos veislės

               Cichorium endivia L. (Salotinė trūkažolė)

               – visos veislės

               Cichorium intybus L.

               – Gūžinių trūkažolių grupė

               – Lapinių trūkažolių grupė (Paprastoji trūkažolė arba garbiniuotoji trūkažolė)

               – Pramoninių (šakniavaisinių) trūkažolių grupė

               Citrullus lanatus (Thunb.) Matsum. et Nakai (Tikrasis arbūzas)

               – visos veislės

               Cucumis melo L. (Melionas)

               – visos veislės

               Cucumis sativus L.

               – Paprastųjų ilgavaisių agurkų grupė

               – Paprastųjų trumpavaisių agurkų grupė

               Cucurbita maxima Duchesne (Didysis moliūgas)

               – visos veislės

               Cucurbita pepo L. (Paprastasis moliūgas, įskaitant subrendusius moliūgus ir kiaušininius aguročius, arba cukinija, įskaitant jaunus kiaušininius aguročius)

               – visos veislės

               Cynara cardunculus L.

               – Daržovinių artišokų grupė

               – Dygiųjų artišokų grupė

               Daucus carota L. (Paprastoji morka ir pašarinė morka)

               – visos veislės

               Foeniculum vulgare Mill. (Paprastasis pankolis)

               – Azorinių pankolių grupė

               Lactuca sativa L. (Sėjamoji salota)

               – visos veislės

               Solanum lycopersicum L. (Valgomasis pomidoras)

               – visos veislės

               Petroselinum crispum (Mill.) Nyman ex A. W. Hill

               – Lapinių petražolių grupė

               – Šakninių petražolių grupė

               Phaseolus coccineus L. (Raudonžiedė pupelė)

               – visos veislės

               Phaseolus vulgaris L.

               – Žemaūgių pupelių grupė

               – Vijoklinių pupelių grupė

               Pisum sativum L.

               – Gliaudomųjų žirnių grupė

               – Raukšlėtųjų žirnių grupė

               – Cukrinių žirnių grupė

               Raphanus sativus L.

               – Ridikėlių grupė

               – Juodųjų ridikų grupė

               Rheum rhabarbarum L. (Rabarbaras)

               – visos veislės

               Scorzonera hispanica L. (Valgomoji gelteklė)

               – visos veislės

               Solanum melongena L. (Baklažanas)

               – visos veislės

               Spinacia oleracea L. (Daržinis špinatas)

               – visos veislės

               Valerianella locusta (L.) Laterr. (Salotinė sultenė)

               – visos veislės

               Vicia faba L. (Pupa)

               – visos veislės

               Zea mays L.

               – Cukrinių kukurūzų grupė

               – Kietųjų kukurūzų grupė

               Visi pirmiau išvardytų rūšių ir grupių hibridai.“

               2) II priedo 3 punkto a papunktyje pateiktos lentelės pirmojoje skiltyje visi įrašai, esantys tarp „Asparagus officinalis“ ir „Cichorium endivia“, pakeičiami taip:

                  „Beta vulgaris (burokėlių grupė)

                  Beta vulgaris (išskyrus burokėlių grupę)

                  Brassica oleracea (žiedinių kopūstų grupė)

                  Brassica oleracea (išskyrus žiedinių kopūstų grupę)

                  Brassica rapa (kininių kopūstų grupė)

                  Brassica rapa (ropių grupė)

                  Capsicum annuum

                  Cichorium intybus (gūžinių trūkažolių grupė, lapinių trūkažolių grupė)

                  Cichorium intybus (pramoninių (šakniavaisinių) trūkažolių grupė)“.

               3) III priedo 2 punkte pateiktos lentelės pirmoje skiltyje visi įrašai, esantys tarp „Capsicum annuum“ ir „Cichorium endivia“, pakeičiami taip:

               „Cichorium intybus (gūžinių trūkažolių grupė, lapinių trūkažolių grupė)

                  Cichorium intybus (pramoninių (šakniavaisinių) trūkažolių grupė)“.

               B dalis

               „Allium cepa L.

               – Cepa grupė (Valgomasis svogūnas)

               – Aggregatum grupė (Valgomasis svogūnėlis)

               Allium fistulosum L. (Tuščialaiškis česnakas)

               – visos veislės

               Allium porrum L. (Daržinis poras)

               – visos veislės

               Allium sativum L. (Valgomasis česnakas)

               – visos veislės

               Allium schoenoprasum L. (Laiškinis česnakas)

               – visos veislės

               Anthriscus cerefolium (L.) Hoffm. (Daržinis builis)

               – visos veislės

               Apium graveolens L.

               – Lapkotinių salierų grupė

               – Gumbinių salierų grupė

               Asparagus officinalis L. (Vaistinis smidras)

               – visos veislės

               Beta vulgaris L.

               – Burokėlių grupė (Raudonasis burokėlis)

               – Tankiųjų lapinių burokėlių grupė (Lapinis burokėlis arba mangoldas)

               Brassica oleracea L.

               – Lapinių kopūstų grupė

               – Žiedinių kopūstų grupė

               – Gūžinių kopūstų grupė (Raudongūžis kopūstas ir baltagūžis kopūstas)

               – Briuselinių kopūstų grupė

               – Ropinių kopūstų grupė

               – Savojinių kopūstų grupė

               – Brokolinių kopūstų grupė (Brokolinis kopūstas)

               – Palmiškųjų kopūstų grupė

               – Portugalinių kopūstų grupė (Portugalinis kopūstas)

               Brassica rapa L.

               – Kininių kopūstų grupė

               – Ropių grupė

               Capsicum annuum L. (Vienametė paprika)

               – visos veislės

               Cichorium endivia L. (Salotinė trūkažolė)

               – visos veislės

               Cichorium intybus L.

               – Gūžinių trūkažolių grupė

               – Lapinių trūkažolių grupė (Paprastoji trūkažolė arba garbiniuotoji trūkažolė)

               – Pramoninių (šakniavaisinių) trūkažolių grupė

               Citrullus lanatus (Thunb.) Matsum. et Nakai (Tikrasis arbūzas)

               – visos veislės

               Cucumis melo L. (Melionas)

               – visos veislės

               Cucumis sativus L.

               – Paprastųjų ilgavaisių agurkų grupė

               – Paprastųjų trumpavaisių agurkų grupė

               Cucurbita maxima Duchesne (Didysis moliūgas)

               – visos veislės

               Cucurbita pepo L. (Paprastasis moliūgas, įskaitant subrendusius moliūgus ir kiaušininius aguročius, arba cukinija, įskaitant jaunus kiaušininius aguročius)

               – visos veislės

               Cynara cardunculus L.

               – Daržovinių artišokų grupė

               – Dygiųjų artišokų grupė

               Daucus carota L. (Paprastoji morka ir pašarinė morka)

               – visos veislės

               Foeniculum vulgare Mill. (Paprastasis pankolis)

               – Azorinių pankolių grupė

               Lactuca sativa L. (Sėjamoji salota)

               – visos veislės

               Solanum lycopersicum L. (Valgomasis pomidoras)

               – visos veislės

               Petroselinum crispum (Mill.) Nyman ex A. W. Hill

               – Lapinių petražolių grupė

               – Šakninių petražolių grupė

               Phaseolus coccineus L. (Raudonžiedė pupelė)

               – visos veislės

               Phaseolus vulgaris L.

               – Žemaūgių pupelių grupė

               – Vijoklinių pupelių grupė

               Pisum sativum L.

               – Gliaudomųjų žirnių grupė

               – Raukšlėtųjų žirnių grupė

               – Cukrinių žirnių grupė

               Raphanus sativus L.

               – Ridikėlių grupė

               – Juodųjų ridikų grupė

               Rheum rhabarbarum L. (Rabarbaras)

               – visos veislės

               Scorzonera hispanica L. (Valgomoji gelteklė)

               – visos veislės

               Solanum melongena L. (Baklažanas)

               – visos veislės

               Spinacia oleracea L. (Daržinis špinatas)

               – visos veislės

               Valerianella locusta (L.) Laterr. (Salotinė sultenė)

               – visos veislės

               Vicia faba L. (Pupa)

               – visos veislės

               Zea mays L.

               – Cukrinių kukurūzų grupė

               – Kietųjų kukurūzų grupė.“

               C dalis

               Direktyvos 93/61/EEB priedo lentelės pirmoji skiltis „Gentis arba rūšis“ iš dalies keičiama taip:

               (a)žodžiai „Allium ascalonicum“ pakeičiami žodžiais „Allium cepa – Aggregatum grupė“;

               (b)žodžiai „Allium cepa“ pakeičiami žodžiais „Allium cepa – Cepa grupė“;

               (c)žodžiai „Brassica pekinensis“ pakeičiami žodžiais „Brassica rapa – kininių kopūstų grupė“;

               (d)žodžiai „Lycopersicon lycopersicum“ pakeičiami žodžiais „Solanum lycopersicum“.


title: KOMISIJOS DELEGUOTOJI DIREKTYVA (ES) .../… kuria, derinant prie mokslo ir technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria šviną leidžiama naudoti kaip aliuminio legiruojamąjį elementą

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos pažangos, dėl išimties taikymo švino naudojimui specialioms reikmėms iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (toliau – RoHS 2) III priedas.

               RoHS 2 ribojamas tam tikrų pavojingų medžiagų naudojimas elektros ir elektroninėje įrangoje, kaip numatyta jos 4 straipsnyje. Direktyva įsigaliojo 2011 m. liepos 21 d.

               Ribojamų medžiagų sąrašas pateiktas RoHS 2 II priede. Švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimas jau ribojamas, o bis(2-etilheksil)ftalato (DEHP), benzilbutilftalato (BBP), dibutilftalato (DBP) ir diizobutilftalato (DIBP) naudojimo apribojimai bus taikomi nuo 2019 m. liepos 22 d. arba vėlesnės datos. RoHS 2 III ir IV prieduose išvardytos specialiosioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas RoHS 2 4 straipsnio 1 dalyje nustatytas medžiagų naudojimo apribojimas.

               5 straipsnyje yra nuostata dėl III ir IV priedų derinimo prie mokslo ir technikos pažangos (išimčių įtraukimas, atnaujinimas, keitimas ir išbraukimas). Remiantis 5 straipsnio 1 dalies a punktu, išimtys įtraukiamos į III ir IV priedus tik jei jų įtraukimas neturi neigiamos įtakos aplinkos ir sveikatos apsaugos lygiui, numatytam Reglamente (EB) Nr. 1907/2006
                  2
               , ir įvykdoma bent viena iš toliau nurodytų sąlygų: jų eliminavimas, konstrukcijos pakeitimas arba pakeitimas medžiagomis arba sudedamosiomis dalimis, kurioms nereikia II priede nurodytų medžiagų, yra moksliškai arba techniškai neįmanomas; neužtikrintas pakaitalų patikimumas; bendras neigiamas poveikis aplinkai, sveikatai ir vartotojų saugai dėl pakeitimo galėtų būti didesnis negu bendras teigiamas poveikis aplinkai, sveikatai ir vartotojų saugai.

               Be to, 5 straipsnio 1 dalyje nustatyta, kad Europos Komisija specialioms reikmėms skirtas EEĮ medžiagas ir komponentus į III ir IV priedų sąrašus įtraukia priimdama atskirus deleguotuosius aktus pagal 20 straipsnį. 5 straipsnio 3 dalyje ir V priede nustatyta paraiškų dėl išimties taikymo, atnaujinimo arba atšaukimo teikimo tvarka.

               2.KONSULTACIJOS PRIEŠ PRIIMANT AKTĄ

               Nuo RoHS 2 paskelbimo Komisija iš ekonominės veiklos vykdytojų pagal 5 straipsnio 3 dalies ir V priedo nuostatas gavo daug prašymų
                  3
                taikyti naujas išimtis ir atnaujinti galiojančias išimtis.

               Pagal dabar galiojančią III priedo 6.b punkte nurodytą išimtį leidžiama naudoti šviną aliuminio lydiniuose kaip legiruojamąjį elementą, sudarantį ne daugiau kaip 0,4 proc. masės. 2014 m. gruodžio mėn. ir 2015 m. sausio mėn. Komisija gavo dvi šios išimties atnaujinimo paraiškas. Nors 6.b punkte nurodytos išimties galiojimo pabaigos data 1–7 ir 10 kategorijoms
                  4
                buvo 2016 m. liepos 21 d., pagal RoHS (5 straipsnio 5 dalies antros pastraipos) reikalavimus ji toliau taikoma tol, kol Komisija priims sprendimą dėl prašymo atnaujinti išimtį.

               Siekdama įvertinti paraišką dėl išimties taikymo, Komisija pradėjo tyrimą, kad atliktų reikiamą techninį ir mokslinį paraiškos vertinimą, įskaitant aštuonių savaičių trukmės atviras internetines konsultacijas
                  5
                dėl paraiškos su suinteresuotosiomis šalimis. Per konsultacijas su suinteresuotosiomis šalimis gauti penki atsiliepimai.

               Galutinė ataskaita, kurioje pateiktas paraiškos vertinimas, paskelbta
                  6
               , apie tai pranešta suinteresuotosioms šalims.

               Po to Komisija konsultavosi su valstybių narių pagal RoHS 2 priimamų deleguotųjų aktų ekspertų grupe 2016 m. gruodžio 15 d. posėdyje, kuriame pranešimus skaitė ir pareiškėjų bei labiausiai suinteresuotų subjektų atstovai. Ekspertai pritarė Komisijos pateiktam projektui, nors didžioji dauguma narių nedalyvavo arba nuomonės nepareiškė. Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Gauti keturi atsiliepimai, visuose pritariama akto projektui, viename siūlomas ilgesnis galiojimo laikotarpis. Atlikti visi pagal 5 straipsnio 3–7 dalis būtini su medžiagų ribojimo išimtimis susiję veiksmai. Dėl didelio tuo pačiu metu pateiktų išimčių taikymo prašymų skaičiaus ir susijusių administracinių reikalavimų Komisijos sprendimo procedūroje pagal 5 straipsnio 5 dalį laikytasi alternatyvių terminų. Tarybai ir Europos Parlamentui apie visus veiksmus pranešta.

               Galutinėje ataskaitoje ypač pabrėžta toliau pateikiama techninė informacija ir vertinimas:

               Naudojami aliuminio lydiniai, kuriuose yra švino, gali būti skirstomi į aliuminio lydinius, kuriuose švino esama kaip priemaišos, nes naudojamos antrinės žaliavos iš aliuminio laužo (liejamieji lydiniai), ir aliuminio lydinius (deformuojamieji lydiniai), į kuriuos švino specialiai dedama apdirbimo tikslais.

               Kai švino esama kaip priemaišos, jį pašalinti iš aliuminio perdirbimo srauto kol kas techniškai neįmanoma. Be to, aliuminiui perdirbti reikia maždaug 95 % mažiau energijos nei pirminiam aliuminiui pagaminti. Todėl naudojant perdirbtą aliuminį daromas daug mažesnis poveikis aplinkai, nes suvartojama mažiau energijos.

               Neseniai rinkoje atsirado bešvinių pakaitalų, kurie galėtų pakeisti šviną, kurio į aliuminio lydinius dedama apdirbimo tikslais, ir, kaip teigia kai kurie lydinių gamintojai, yra patikimi. Tačiau reikia išsamiau įvertinti, kiek įmanoma praktiškai šias naujas medžiagas plačiai naudoti.

               1–7 ir 10 kategorijų vertinimo rezultatai rodo, kad su III priedo 6.b įrašu susijęs prašymas taikyti išimtį atitinka bent vieną iš 5 straipsnio 1 dalies a punkte nurodytų atitinkamų kriterijų. Siekiant atsižvelgti, kaip rekomenduoja konsultantas, į tai, kad vienuose aliuminio lydiniuose švino esama kaip priemaišos, o į kitus jo dedama specialiai siekiant išgauti tam tikras savybes, dabartinės išimties formuluotė atitinkamai suskaidyta į du papunkčius. Kai švino esama kaip priemaišos dėl aliuminio laužo, kuriame yra švino, perdirbimo ir atsižvelgiant į tai, kad švino pašalinti praktiškai neįmanoma, taip pat į mažesnį perdirbto aliuminio poveikį aplinkai, tikslinga taikyti išimtį iki 2021 m. liepos 21 d. Švinui aliuminio lydiniuose, naudojamam apdirbimo tikslais, siūloma taikyti išimtį trejus metus po deleguotosios direktyvos paskelbimo Oficialiajame leidinyje, kad pramonė galėtų atlikti būtinus rinkoje esamų bešvinių alternatyvų veiksmingumo vertinimus ir prisitaikyti prie galimų pokyčių. Kadangi patikimų pakaitalų kol kas nėra, neigiamo socialinio ar ekonominio poveikio dėl pakeitimo per nurodytą išimties taikymo laikotarpį nesitikima. Nesitikima ir neigiamo poveikio inovacijoms.

               Kitoms nei 1–7 ir 10 kategorijoms esama išimtis lieka galioti 5 straipsnio 2 dalyje nustatytą laikotarpį. Taikant konkrečią išimtį nebus susilpninta Reglamente (EB) Nr. 1907/2006 (REACH) numatyta aplinkos ir sveikatos apsauga, kaip numatyta Direktyvos 2011/65/ES 5 straipsnyje.

               3.DELEGUOTOJO AKTO TEISINIAI ASPEKTAI

               Deleguotąja direktyva daroma 4 straipsnio 1 dalyje nustatytų apribojimų išimtis, kuri turi būti įrašyta į Direktyvos 2011/65/ES III priedą ir kuria leidžiama naudoti šviną specialioms reikmėms.

               Priemonė – deleguotoji direktyva, kaip numatyta Direktyvoje 2011/65/ES, visų pirma atitinkanti taikomus jos 5 straipsnio 1 dalies a punkto reikalavimus.

               Siūlomos deleguotosios direktyvos tikslas – laikantis RoHS 2 nuostatų bei sąlygų ir joje nustatyta tvarka priderinant III ir IV priedus prie mokslo ir technikos pažangos, prisidėti prie žmonių sveikatos ir aplinkos apsaugos ir priderinti nuostatas prie elektros ir elektroninės įrangos vidaus rinkos veikimo, leidžiant draudžiamas medžiagas naudoti specialioms reikmėms.

               Pagal proporcingumo principą šia priemone neviršijama to, kas būtina nurodytam tikslui pasiekti.

               Pasiūlymas ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2018 03 01

               kuria, derinant prie mokslo ir technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria šviną leidžiama naudoti kaip aliuminio legiruojamąjį elementą

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  7
               , ypač į jos 5 straipsnio 1 dalies a punktą,

               kadangi:

               (1)
                     Direktyvoje 2011/65/ES reikalaujama, kad valstybės narės užtikrintų, kad rinkai teikiamoje elektros ir elektroninėje įrangoje nebūtų švino;

               (2)
                     pagal Direktyvos 2011/65/ES III priedo 6.b punkte nurodytą išimtį iki 2016 m. liepos 21 d. buvo leidžiama naudoti šviną aliuminio lydiniuose kaip legiruojamąjį elementą, sudarantį ne daugiau kaip 0,4 proc. masės. Komisija prašymą atnaujinti šią išimtį 1–7 ir 10 kategorijoms gavo iki 2015 m. sausio 21 d., kaip numatyta Direktyvos 2011/65/ES 5 straipsnio 5 dalyje;

               (3)
                     švino į aliuminį specialiai dedama kaip medžiagos apdirbimui pramoninėje gamyboje palengvinti. Neseniai rinkoje atsirado tam tikrų bešvinių alternatyvų. Šių alternatyvų praktinio panaudojimo galimybės ir patikimumas kol kas neaiškūs;

               (4)
                     be to, nors aliuminio laužo, kuriame yra švino, perdirbimas yra naudingas aplinkos apsaugos atžvilgiu, pašalinti šį netyčia patenkantį šviną iš aliuminio perdirbimo srauto kol kas techniškai neįmanoma;

               (5)
                     pagal Direktyvos 2011/65/ES 5 straipsnio 1 dalies a punktą tos direktyvos III priedo 6.b punkto formuluotėje turėtų būti skiriami aliuminio lydiniai, į kuriuos švino specialiai nededama, ir lydiniai, į kuriuos švino dedama tam tikroms savybėms išgauti;

               (6)
                     kai švino esama kaip priemaišos dėl aliuminio laužo, kuriame yra švino, perdirbimo ir atsižvelgiant į tai, kad švino pašalinti praktiškai neįmanoma, taip pat į mažesnį perdirbto aliuminio poveikį aplinkai, tikslinga 1–7 ir 10 kategorijoms taikyti išimtį iki 2021 m. liepos 21 d. Kalbant apie šviną aliuminio lydiniuose, naudojamą apdirbimo tikslais, 1–7 ir 10 kategorijoms išimtis turėtų būti taikoma trejus metus po deleguotosios direktyvos paskelbimo Europos Sąjungos oficialiajame leidinyje, kad pramonė galėtų atlikti būtinus rinkoje esamų bešvinių alternatyvų veiksmingumo vertinimus ir prisitaikyti prie galimų pokyčių. Kitoms nei 1–7 ir 10 kategorijoms esama išimtis lieka galioti Direktyvos 2011/65/ES 5 straipsnio 2 dalies antroje pastraipoje nustatytą laikotarpį;

               (7)
                     todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė 12-to mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė 12-to mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2018 03 01

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Šios kategorijos yra: 1. Stambūs namų apyvokos prietaisai; 2. Smulkūs namų apyvokos prietaisai; 3. Informacinės technologijos ir telekomunikacijų įranga; 4. Vartotojų įranga; 5. Apšvietimo įranga; 6. Elektriniai ir elektroniniai įrankiai; 7. Žaislai, laisvalaikio ir sporto įranga; 10. Automatiniai daiktų išdavimo aparatai. Elektros ir elektroninės įrangos kategorijų sąrašas pateiktas RoHS 2 I priede.

                     (5)

                  Konsultacijų laikotarpis
                  : 2015 m. rugpjūčio 21 d. – 2015 m. spalio 16 d.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                     .

                     (7)

                        OL L 174, 2011 7 1, p. 88.

    ---documentbreak---

               PRIEDAS

               Direktyvos 2011/65/ES III priedo 6.b punktas pakeičiamas taip:

                        „6.b

                        Švinas, esantis aliuminio sudėtyje kaip legiruojamasis elementas, sudarantis ne daugiau kaip 0,4 % masės

                        Nustoja galioti:

                        2021 m. liepos 21 d. – 8 ir 9 kategorijoms, išskyrus in vitro diagnostikos medicinos prietaisus ir pramoninius stebėjimo ir kontrolės prietaisus;

                        2023 m. liepos 21 d. – 8 kategorijos in vitro diagnostikos medicinos prietaisams;

                        2024 m. liepos 21 d. – 9 kategorijos pramoniniams stebėjimo ir kontrolės prietaisams ir 11 kategorijai.

                        6.b-I

                        Švinas, esantis aliuminio sudėtyje kaip legiruojamasis elementas, sudarantis ne daugiau kaip 0,4 % masės, patekęs iš perdirbto aliuminio laužo, kuriame buvo švino

                        1–7 ir 10 kategorijoms nustoja galioti 2021 m. liepos 21 d.

                        6.b-II

                        Švinas aliuminio sudėtyje kaip legiruojamasis elementas apdirbimo tikslais, sudarantis ne daugiau kaip 0,4 % masės

                        1–7 ir 10 kategorijoms nustoja galioti [treji metai po deleguotosios direktyvos paskelbimo Oficialiajame leidinyje].“


title: KOMISIJOS ĮGYVENDINIMO DIREKTYVA (ES) .../… kuria pagal Tarybos direktyvą 91/477/EEB dėl ginklų įsigijimo ir laikymo kontrolės nustatomos techninės dujinių ir signalinių ginklų specifikacijos

text:
KOMISIJOS ĮGYVENDINIMO DIREKTYVA (ES) .../…

               2019 01 16

               kuria pagal Tarybos direktyvą 91/477/EEB dėl ginklų įsigijimo ir laikymo kontrolės nustatomos techninės dujinių ir signalinių ginklų specifikacijos

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 1991 m. birželio 18 d. Tarybos direktyvą 91/477/EEB dėl ginklų įsigijimo ir laikymo kontrolės
                  1
               , ypač į jos 10a straipsnio 3 dalį,

               kadangi:

               (1)Direktyvos 91/477/EEB I priede nustatyta, kad daiktai, kurie atitinka toje direktyvoje nustatytą „šaunamojo ginklo“ apibrėžtį, nelaikomi atitinkančiais tą apibrėžtį, jeigu jie yra suprojektuoti duoti pavojaus signalui, signalizuoti arba žmonėms gelbėti ir gali būti naudojami tik nurodytam tikslui;

               (2)tam tikri šiuo metu rinkoje prieinami įrenginiai, suprojektuoti duoti pavojaus signalui, signalizuoti arba žmonėms gelbėti, įprastais įrankiais gali būti lengvai perdirbti į šaunamuosius ginklus. Todėl tam, kad įrenginiai būtų laikomi dujiniais ir signaliniais ginklais pagal Direktyvą 91/477/EEB ir būtų išvengta pagal tą direktyvą šaunamiesiems ginklams taikomų kontrolės priemonių, jie turėtų būti tokie, kad jų savybių nebūtų galima įprastais įrankiais pakeisti taip, kad sprogstamųjų medžiagų degimo produktų slėgio jėga iš jų būtų galima atlikti šūvį ar paleisti kulką ar sviedinį;

               (3)2 konstatuojamojoje dalyje aprašyta specifikacija turėtų būti įtraukta į techninių specifikacijų rinkinį, skirtą užtikrinti, kad įrenginio nebūtų galima perdirbti taip, kad sprogstamųjų medžiagų degimo produktų slėgio jėga iš jo būtų galima atlikti šūvį ar paleisti kulką ar sviedinį. Visų pirma, kadangi įrenginio vamzdis yra labai svarbus norint tokius įrenginius perdirbti į šaunamuosius ginklus, vamzdis turėtų būti toks, kad jį nuėmus arba pakeitus visas įrenginys nebebūtų tinkamas naudoti. Be to, į vamzdį turėtų būti įstatytos neišimamos pertvaros, o šovinio lizdas ir vamzdis turėtų būti palenkti, pakreipti arba išdėstyti taip, kad nebūtų galima šaudmenų užtaisyti įrenginyje ir iš jo šauti;

               (4)siekiant užtikrinti, kad techninės dujinių ir signalinių ginklų specifikacijos būtų tinkamos visai dabartinių dujinių ir signalinių ginklų įvairovei, šioje direktyvoje nustatytomis specifikacijomis reikėtų atsižvelgti į dujinių ir signalinių ginklų šoviniams ir šovinių lizdams taikomus visuotinai pripažintus tarptautinius standartus ir vertes, visų pirma į Nuolatinės tarptautinės komisijos dėl šaulių ginklų nustatytą šovinių ir šovinių lizdų VIII matmenų lentelę;

               (5)tam, kad dujinių ir signalinių ginklų nebūtų galima lengvai perdirbti į šaunamuosius ginklus, valstybės narės turėtų užtikrinti, kad Sąjungoje pagaminti arba į ją importuojami ginklai būtų tikrinami siekiant nustatyti jų atitiktį šioje direktyvoje nustatytoms techninėms specifikacijoms. Pavyzdžiui, atliekant patikras būtų galima, be kita ko, tikrinti įvairius įrenginių modelius ar tipus ir (arba) atskirus įrenginius;

               (6)turėtų būti reikalaujama, kad gavusios prašymą, valstybės narės viena kitai suteiktų informacijos apie jų atliktų dujinių ir signalinių ginklų patikrų rezultatus. Siekiant palengvinti keitimąsi informacija, turėtų būti reikalaujama, kad valstybės narės paskirtų bent vieną nacionalinį ryšių punktą, kuris teiktų informaciją kitoms valstybėms narėms;

               (7)tam, kad būtų lengviau atlikti dujinių ir signalinių ginklų patikras, turėtų būti reikalaujama, kad valstybės narės, atlikdamos tokias patikras, bendradarbiautų;

               (8)šia direktyva nedaromas poveikis Direktyvos 91/477/EEB 3 straipsniui;

               (9)remiantis 2011 m. rugsėjo 28 d. bendru valstybių narių ir Komisijos politiniu pareiškimu dėl aiškinamųjų dokumentų
                  2
               , valstybės narės įsipareigojo pagrįstais atvejais prie pranešimų apie perkėlimo į nacionalinę teisę priemones pridėti vieną ar daugiau dokumentų, kuriuose paaiškinamos direktyvos sudėtinių dalių ir nacionalinių perkėlimo priemonių atitinkamų dalių sąsajos;

               (10)šioje direktyvoje nustatytos priemonės atitinka Direktyvos 91/477/EEB 13b straipsnio 1 dalimi įsteigto komiteto nuomonę,

               PRIĖMĖ ŠIĄ DIREKTYVĄ:

               1 straipsnis
               Techninės specifikacijos

               Valstybės narės užtikrina, kad tam, kad įrenginiai, turintys šovinio lizdą, kurie yra suprojektuoti šaudyti tik tuščiaisiais šaudmenimis, dirginamąja medžiaga, kitomis veikliosiomis medžiagomis ar pirotechniniais signaliniais šoviniais, nebūtų laikomi šaunamaisiais ginklais pagal Direktyvą 91/477/EEB, jie turėtų visada atitikti šios direktyvos priede nustatytas technines specifikacijas.

               2 straipsnis
               Atitikties techninėms specifikacijoms patikra

               1.Valstybės narės užtikrina, kad 1 straipsnyje nurodyto tipo įrenginiai būtų tikrinami siekiant nustatyti jų atitiktį priede nustatytoms techninėms specifikacijoms.

               2.Valstybės narės, atlikdamos 1 dalyje nurodytas patikras, bendradarbiauja.

               3 straipsnis
               Keitimasis informacija

               Gavusi prašymą, valstybė narė teikia kitai valstybei narei informacijos apie jos pagal 2 straipsnį atliktų patikrų rezultatus. Šiais tikslais kiekviena valstybė narė paskiria bent vieną nacionalinį ryšių punktą, kuris praneštų apie tokius rezultatus, ir nacionalinio ryšių punkto kontaktinius duomenis pateikia Komisijai.

               4 straipsnis
               Nuostatos dėl perkėlimo į nacionalinę teisę

               1.Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo [Leidinių biurui: prašome įrašyti datą – dvylika mėnesių nuo šios direktyvos paskelbimo Europos Sąjungos oficialiajame leidinyje]. Apie tai jos nedelsdamos praneša Komisijai.

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               5 straipsnis
               Įsigaliojimas

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               6 straipsnis
               Adresatai

               Ši direktyva skirta valstybėms narėms.

               Priimta Briuselyje 2019 01 16

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 256, 1991 9 13, p. 51.

                     (2)

                        OL C 369, 2011 12 17, p. 14.

    ---documentbreak---

               PRIEDAS

               1 priede nurodytų įrenginių techninės specifikacijos

               1. Įrenginiai turi atitikti šiuos reikalavimus:

               a)jais galima šaudyti pirotechniniais signaliniais šoviniais, tik jeigu ant vamzdžio laibgalio yra pritvirtintas adapteris;

               b)juose yra įstatytas patvarus įtaisas, neleidžiantis iššauti šovinių, užtaisytų vienu ar daugiau kietų šratų, kietomis kulkomis arba kietais sviediniais;

               c)jie yra suprojektuoti taip, kad juose būtų naudojami šoviniai, kurie yra nurodyti Nuolatinės tarptautinės komisijos dėl šaulių ginklų nustatytoje šovinių ir šovinių lizdų VIII matmenų lentelėje (šios direktyvos priėmimo metu galiojančios redakcijos) ir kurie atitinka joje nurodytus matmenis ir kitus standartus.

               2. Šių įrenginių savybių neturi būti įmanoma įprastais įrankiais pakeisti taip, kad sprogstamųjų medžiagų degimo produktų slėgio jėga iš jų būtų galima atlikti šūvį ar paleisti kulką ar sviedinį.

               3. Visos pagrindinės įrenginių dalys yra tokios, kad jų neįmanoma surinkti arba naudoti kaip pagrindines šaunamojo ginklo dalis.

               4. Įrenginių vamzdžių negalima nuimti arba pakeisti smarkiai nepažeidus ar nesugadinus įrenginio.

               5. Jeigu įrenginio vamzdis ne ilgesnis kaip 30 cm arba jeigu jo bendras ilgis ne didesnis kaip 60 cm, neišimamos pertvaros yra įstatytos per visą vamzdžio ilgį taip, kad sprogstamųjų medžiagų degimo produktų slėgio jėga šratas, kulka ar sviedinys negalėtų pralėkti pro vamzdį ir kad likęs laisvas plotas vamzdžio laibgalyje nebūtų ilgesnis kaip 1 cm.

               6. Jeigu įrenginys neatitinka 5 punkto specifikacijų, neišimamos pertvaros yra įstatytos bent per trečdalį vamzdžio ilgio taip, kad sprogstamųjų medžiagų degimo produktų slėgio jėga šratas, kulka ar sviedinys negalėtų pralėkti pro vamzdį ir kad likęs laisvas plotas vamzdžio laibgalyje nebūtų ilgesnis kaip 1 cm.

               7. Visais atvejais, neatsižvelgiant į tai, ar įrenginys atitinka 5 ar 6 punkto specifikacijas, pirmoji vamzdžio pertvara įstatoma už įrenginio šovinio lizdo, kuo arčiau to lizdo, kartu sudarant galimybę paleisti dujas per išėjimo angas.

               8. Įrenginiuose, kurie yra sukonstruoti šaudyti tik tuščiaisiais šaudmenimis, 5 arba 6 punkte nurodytos pertvaros visiškai blokuoja vamzdį, išskyrus vieną ar kelias dujų slėgio išėjimo angas. Be to, pertvaros visiškai blokuoja vamzdį taip, kad iš įrenginio priekio nebūtų galima iššauti dujų.

               9. Visos pertvaros yra įstatytos visam laikui ir jų negalima išmušti nesugadinus įrenginio šovinio lizdo ar vamzdžio.

               Įrenginių, kurie yra sukonstruoti šaudyti tik tuščiaisiais šaudmenimis, pertvaros yra visiškai pagamintos iš pjaustymui, gręžimui ar šlifavimui (ar kitam panašiam procesui) atsparių medžiagų, o jų kietis yra ne mažesnis kaip 700 HV 30 (pagal Vikerso kiečio bandymą).

               Įrenginių, kuriems netaikoma šio punkto antra pastraipa, pertvaros yra pagamintos iš pjaustymui, gręžimui ar šlifavimui (ar kitam panašiam procesui) atsparių medžiagų, o jų kietis yra ne mažesnis kaip 610 HV 30. Išilgai vamzdžio ašies gali būti kanalas, kuriuo būtų galima iš įrenginio iššauti dirginančias ar kitas veikliąsias medžiagas.

               Bet kuriuo atveju pertvaros yra tokios, kad jomis neleidžiama:

               a)padaryti arba išplėsti angos išilgai vamzdžio ašies;

               b)nuimti vamzdį, išskyrus atvejus, kai nuėmus vamzdį įrenginio rėmo ir šovinio lizdo nebegalima naudoti, arba įrenginio vientisumas suardomas tiek, kad iš esmės įrenginio nerekonstravus arba nepapildžius jo nebegalima naudoti kaip šaunamojo ginklo pagrindo.

               10. Šovinio lizdas ir vamzdis yra palenkti, pakreipti arba išdėstyti taip, kad nebūtų galima šaudmenų užtaisyti įrenginyje arba iš jo šauti. Be to, kai naudojami revolverio tipo įrenginiai:

               a)priekinės cilindro šovinio lizdo angos susiaurinamos, siekiant užtikrinti, kad kulkos būtų užblokuotos šovinio lizde;

               b)angos yra palenktos į šovinio lizdo pusę.